VEGA og Beatbox Entertainment præsenterer  **Matt Simons hylder hverdagens blå glimt i VEGA**

*Den amerikanske sangskriver Matt Simons kommer til VEGA med et regulært verdenshit i setlisten. Nyd ”Catch & Release” og mange andre herlige popsange i Lille VEGA* onsdag den 13. april*.*

Amerikanske [Matt Simons](https://www.facebook.com/mattsimonsmusicpage/timeline) fik kickstartet sin karriere i 2013 fra den ene dag til den anden, efter at han bidrog til soundtracket til den mest populære soap opera-serie i Holland. Showets producere faldt pladask for singer/songwriterens evne til at skrive smukke sange med et blå strejf som hitsinglen ”[With You](https://www.youtube.com/watch?v=xe6nWYZDJ9A)”. Simons egne yndlingssange er nogen, hvor teksten måske lyder lidt deprimerende, men i sidste ende er fyldt med hverdagssandheder og som får en til at have det godt efter endt lytning. Denne følelse prøver han at væve ind i sine egne sange.

**Melankolsk indsigt og gode hooks**

Klassisk musik og jazz har været på menuen for Matt Simons siden barndommen, og det har ifølge sangeren givet ham et forspring i forhold til hans pop-kollegaer, der ikke selv kan skrive deres sange. I dag spiller han både saxofon og klaver eller keyboard til sine liveshows. Når han skriver sange, er han inspireret af sine musikalske helte The Beatles, og går efter hook-fyldte harmonier og tekster med melankolsk indsigt.

**Remix er verdenshit**

Med den hollandske succes i ryggen udgav Matt Simons i 2014 opfølgeren til debutalbummet. *Catch & Release* er titlen på både opfølgeralbummet og [førstesinglen](https://www.youtube.com/watch?v=1LXsm9y-z3I), som er yderst populær på de internationale hitlister i et Deepend Remix. Sangen har ligget nr. 1 på Spotifys virale lister i 10 lande, har over 13 millioner afspilninger på Soundcloud og tæt på 23 millioner afspilninger på Spotify. Sangen var i januar den tiende mest søgte sang på verdensplan i Shazam-appen. Matt Simons repertoire favner både de stille øjeblikke med originalversionerne og de mere festlige øjeblikke med remixene.

**Fakta om koncerten**:

Matt Simons

Onsdag den 13. april kl. 21.00

Lille VEGA, Enghavevej 40, 1674 København V

Billetpris: 120 kr. + gebyr   
Billetsalget starter Fredag den 22. januar kl. 10:00 via VEGAs hjemmeside og Billetlugen.